Kegyelem nektek és békesség Istentől a mi Atyánktól és az Úr Jézus Krisztustól!

Rm 15, 4-13*4Mert amit korábban megírtak, a mi tanításunkra írták meg, hogy az Írásokból türelmet és vigasztalást merítve reménykedjünk. 5A türelem és vigasztalás Istene pedig adja meg nektek, hogy egyetértés legyen közöttetek Jézus Krisztus akarata szerint, 6hogy egy szívvel, egy szájjal dicsőítsétek a mi Urunk Jézus Krisztus Istenét és Atyját. 7Ezért fogadjátok be egymást, ahogyan Krisztus is befogadott titeket Isten dicsőségére. 8Mert azt mondom, hogy Krisztus a zsidóság szolgájává lett Isten igazságáért, hogy megerősítse az atyáknak adott ígéreteket, 9a népek pedig irgalmáért dicsőítsék Istent, amint meg van írva: „Ezért magasztallak téged a népek között, és nevednek dicséretet éneklek.” 10Azután ezt is mondja: „Örüljetek, népek, az ő népével együtt.” 11Majd ismét: „Dicsérjétek az Urat mind, ti népek, dicsőítsék őt mind a nemzetek.” 12Ézsaiás pedig így szól: „Hajtás sarjad Isai gyökeréből, és népek uralkodójává emelkedik: benne reménykednek a népek.” 13A reménység Istene pedig töltsön be titeket a hitben teljes örömmel és békességgel, hogy bővölködjetek a reménységben a Szentlélek ereje által.*

A Reménység egységében élő Gyülekezet!

Adventet sokszor értelmezzük úgy a hétköznapokban, mint a karácsonyt megelőző időszakot, ami arra figyelmeztet, hogy még van néhány nap, de bizony egyre fogy, hogy aztán teljesen kész legyél Szentestére. Felületesnek tűnik ez az értelmezés, ugyanakkor mégis minden benne van, ha jól akarjuk érteni!
Mai vasárnapunk agendai címe is hasonlóan szólal meg felénk: „Ítélet előtt, kegyelem alatt”. Nem csak karácsonyra mutat rá advent, nem csak arról tanúskodik, hogy a naptári napok fogynak és, hogy ne halogasd a felkészülést, mert bizony 24-25-26-án az üzletek zárva lesznek. Itt valóban nem lenne jó leragadni az advent értelmezésében, de, ha megértjük, hogy ez nem csak a most karácsonyról, nem csak 2023 adventjének napjairól szól, hanem a Kegyelem beteljesedésének idejére, Krisztus eljövetelére mutat rá, az arra való felkészülés mellé tesz egy hatalmas felkiáltójelet, akkor már valóban érthetjük, hogy mit jelent, hogy „Ítélet előtt, kegyelem alatt”.
Az azonban tény, hogy mindenki sokkal pontosabban tudja felsorolni, hogy mi kell a most karácsonyra való felkészüléséhez. Arra mind könnyedén írunk bevásárlólistát magunknak. De, hogy mi kell, milyen változás kellene a Krisztus eljövetelére való felkészülésünkhöz, hogy mit írnánk arra a teendő listára, abban bizony sokkal bizonytalanabbak vagyunk.
Pál apostolnak a Rómaiakhoz írt leveléből származó igaszakaszunk épp egy ilyen teendő listát akar világossá tenni előttünk. Fontos, hogy nem csak, mint gyülekezetépítési tanácsot értsük meg ezeket a sorokat, hanem valóban, mint személyes hívást, útmutatást a krisztusi szeretetre való megváltozásunkban. A kérdés, hogy neked, személyesen mire adja ezt az adventi időt az Úr, nem pedig az, hogy miben kell a gyülekezetet, vagy másokat megváltoztatni. Ahogyan nem szeretnénk, hogy az ünnepi asztal majd üres legyen, mert nem törődtünk a bevásárlólistánkkal, úgy vegyük észre, hogy még kevésbé lenne jó, ha a szívünk maradna üres, mert az elhívásunkkal, a megtérésünkkel, az Úr nekünk adott listájával nem törődtünk.
Mit ír föl tehát Pál erre a listára? Tulajdonképpen egy egész receptet.
1. pont: *„az Írásokból türelmet és vigasztalást merítve reménykedjünk.”*Türelem és vigasztalás. Ez a két szó biztosan ott szerepel ezen a listán. És valóban, ezekből már lehet főzni, azaz ezekben biztos, hogy mindannyian találunk feladatot önmagunkkal szemben is és a mások felé való odafordulásunkban is!
Ember és ember között tudjuk, hogy nem egyszerű a türelem – gondoljunk csak arra, hogy a „Szeretet ünnepéhez” közeledve is az autók dudaszói, vagy a boltban való sorban állás közben mennyire élesen halhatóak a morgolódó, sürgető hangok: „Haladjunk már!”. Vagy, ha őszinte kritikával nézünk magunkra, akkor azt is felfedezhetjük, hogy a vigasztalásunk is mennyire felületes és földhözragadt tud maradni és hányszor elégedünk meg mi is azzal, hogy azt mondjuk csak ki, amit illik, vagy amit a másik tudjuk, hogy hallani szeretne. Pál azonban arra hív meg bennünket is, hogy az Írás, azaz az Ige szerint tudjunk türelmesek és őszintén vigasztalók lenni. Ez pedig azt jelenti, hogy tanuljunk meg Isten tükörképeiként mi is türelemmel lenni és vigasztalni. Azaz, úgy, ahogyan Krisztusban Ő hozzánk türelmes és vigasztaló.

Az elmúlt hét is kiemelt ünnepi időt hordozott, bár talán főleg a gyerekeknek. A Mikulás várása, a készülődés, a türelem, hogy eljöjjön és a reménység, hogy megajándékozni akar bennünket és nem megbüntetni, ez számunkra, felnőtt keresztyének számára is tanító tapasztalat lehet. Ahogy a gyermekek várják a Mikulást, aktívan készülnek rá, türelemmel és bizalommal a szívükben, fel se merül bennük, hogy ne szeretettel érkezne el hozzájuk, épp így várhatjuk mi is Krisztust!
*„A türelem és vigasztalás Istene pedig adja meg nektek, hogy egyetértés legyen közöttetek Jézus Krisztus akarata szerint, 6hogy egy szívvel, egy szájjal dicsőítsétek a mi Urunk Jézus Krisztus Istenét és Atyját. 7Ezért fogadjátok be egymást, ahogyan Krisztus is befogadott titeket Isten dicsőségére.”*
Ha egy az indulat, a JÓ, azaz Istentől származó indulat bennünk, azaz egy szívvel tudunk valóban szólni és tenni másokkal, akkor egyek leszünk az Isten dicséretében. Mi nem Mikulás váró és köszöntő, hanem Istent dicsőítő énekeket kell, hogy tudjunk énekelni az életünk egészében. Ha megéljük együtt az Isten kegyelmét, az Ő türelmét és vigasztalását, akkor ez a kegyelem egy közös tapasztalásunk és így közös örömünk lesz, amiről mind megéljük, hogy minden más felett áll. Vagyis: tudni fogjuk, hogy mind különbözőek vagyunk, de nem erre fogunk figyelni.
A kérdés az, hogy hagyjuk, hogy elválasztófalak épüljenek közöttünk, vagy a leépítésünkön akarunk fáradozni türelemmel és vigasztaló szeretettel?
Ha megértem, hogy Krisztus elfogadott és szeretettel cselekedett értem, akkor - ha ez engem valóban hűségre indít -, máris lesz elhívásom, hogy bízva szóljak, éljek én is. Ha pedig elindulsz ezen az új úton, a Krisztus útján, akkor azt fogod észrevenni, hogy már nem a magad akarata szerint megzabolázni akarod a másik embert, hanem ünnepelni akarsz vele együtt, hogy ő is és te is élhettek a kegyelem reménysége által. Advent nem egy önfejlesztő tréning, ne értsük félre, hanem arra ad nekünk lehetőséget, hogy meghalljuk az Igét és Isten türelme és vigasztaló szeretete által formálódjunk. Abban a kegyelemben lehet részed, hogy nem kell, hogy mások felé verekedd magad, hanem Isten békességével lehetsz mellettük. Együtt, egymás mellett, közeledhettek a középponthoz és így egymáshoz is.
Adventben tehát nem sietni kell, hogy a listáról gyorsan kipipálhass mindent, hanem éppen, hogy lelassítani, hogy jusson valóban mindenre, mindenkire idő a listádról. Adventben az odaszánt időd kell, nem pedig a letudott kötelességek, mint szépen csomagolt, de üres ajándékdobozok. Ahogy az igénk mondja azt a bizonyos „egy szívet” és „egy szájat”, a közös dicsőítésünk hangját kell megtalálnunk, amire a közös reménység sarkall, sőt érthetően hívogatna is mindannyiunkat. Igénk azt mondja, hogy fogadjuk be egymást, ahogyan Krisztus befogadott minket.
Egy gyermekmese jut eszembe, amikor is egy kis gomba alá húzódik az eső elől egyre több és több állat, pedig ez elején, az első még abban is kételkedett, hogy neki vajon elegendő menedék lesz-e az a gomba. Aztán ahogy gyűltek a bajbajutottak, a rászorulók, a különböző kis élőlények, mégis-mégis mindig elég volt a gomba kalapjának a menedéke és a végén együtt adtak hálát a gombáért, mikor kisütött a nap.
Ugyanígy megtapasztalhatnánk együtt az Isten kegyelmét is. Lehet, hogy ma még úgy érzed, hogy neked is csak épp, hogy elég, de ahogy egyre többeket tudsz odaengedni, egyre többek felé tudsz te is kegyelemmel, azaz türelemmel és vigasztalással lenni, úgy fogjátok együtt, egyre többen és többen megtapasztalni, hogy mindannyiótoknak elég az Úr kegyelme, hogy élhettek mind, együtt, Krisztus által. Mert, ahogy a gomba kalapja a mesében egyre nőtt és nőtt az esőtől, úgy tapasztaljuk meg mi is a közösségben, hogy a kegyelem valójában sokkal nagyobb és teljesebb, mint, ahogy azt mi képzeltük, hittük, vagy láttuk a magunk szemszögéből bármikor is.
Testvérek, vigyük magunkkal az adventi és karácsonyi listák mellett ezt az üzenetet, ezt a gomba kalapja alá való közös meghívásunkat: „*A reménység Istene pedig töltsön be titeket a hitben teljes örömmel és békességgel”*! Ha fel tudod ismerni a mai adventben a reménység Istenét, akkor Ő be fog tölteni téged, késszé fog tenni téged, hogy az ünneped, a hálaadásod teljes lehessen most, december 24én és Krisztus eljövetelekor is. Ámen